3-vuotias lapsi löytyi Ylivieskan Huhmarin hiihtokeskuksesta yksin harhailemasta pakkasessa. Poliisin mukaan lapsi löytyi puolenyön aikaan keskiviikon ja torstain välisenä yönä. Pakkasta oli kahdeksan astetta ja lapsi oli ulkovaatteissa, mutta ilman hansikkaita.

Lapsi oli kävellyt pimeässä taskulampun kanssa, kun paikalle autolla sattuneet nuoret ottivat hänet kyytiinsä ja ilmoittivat hätäkeskukseen. Sairaankuljetus totesi lapsen voinnin olosuhteisiin nähden hyväksi.

Poliisi etsi lapsen vanhempia lähistöltä ja herätti asukkaat neljästä talosta, mutta lapsen lähtöpaikkaa ei löytynyt. Puolentoista tunnin päästä lapsen löytymisestä poliisi löysi lumeen jumiutuneen auton Huhmarin takaa ampumaradan vierestä. Auton luona oli kadonneen lapsen isä toisen pienen lapsen kanssa.

Mies kertoi poliisille olleensa radalla ampumassa ja lasten nukkuneen autossa. Kun mies oli lähdössä pois, hän huomasi toisen lapsen kadonneen autosta. Hänen yrittäessään lähteä liikkeelle auto oli jumiutunut vielä syvälle hankeen.

Poliisi palautti lapsen isälleen Ylivieskan poliisiasemalta. Sosiaaliviranomaiset jatkavat asian tutkimista.